SELETUSKIRI

1.ETTEPANEKU TAUST

•Ettepaneku põhjused ja eesmärgid

Komisjon esitas 16. juunil 2022 nõukogu otsuse ettepaneku, millega antakse luba allkirjastada Euroopa Liidu nimel Euroopa Liidu ja Moldova vaheline autokaubaveo leping. Käesoleva ettepaneku eesmärk on kõnealuse lepingu sõlmimine Euroopa Liidu nimel heaks kiita.

Pärast Venemaa poolt Ukraina vastu alustatud agressioonisõda on kaubavedu Moldova Vabariigist muutunud väga raskeks. Moldova ettevõtjad peavad otsima alternatiivseid marsruute, et vältida Ukraina territooriumi läbimist, mis on seni olnud ainus viis jõuda Ukrainast ida pool asuvate kolmandate riikide turgudele. Olukord, kus puudub võimalus kasutada transiiti läbi Ukraina tekitab ohu, et Moldova ettevõtjad ei saa täita oma idapiirkonnas asuvate kaubanduspartneritega sõlmitud pikaajalisi lepinguid kaupade (eelkõige põllumajandustoodete) tarnimiseks. Sellele lisandub asjaolu, et ettevõtjatel võib nüüd olla vaja otsida teisi äripartnereid ja nad võivad seega suurendada oma kahepoolseid vedusid Euroopa Liidu liikmesriikidega.

Liidu ja Moldova Vabariigi vahelist autokaubavedu reguleeritakse praegu kahe peamise mehhanismiga, nimelt liikmesriikide ja Moldova Vabariigi vaheliste kahepoolsete transpordilepingutega ning Rahvusvahelise Transpordifoorumi mitmepoolse kvoodisüsteemi raames antavate lubadega. Mõlema mehhanismiga on mõlema poole veoettevõtjatele transiidi ja kahepoolse kaubanduse suhtes kehtestatud kvoodid.

Seetõttu peaksid Moldova ettevõtjad suurendama transiitvedusid läbi Euroopa Liidu ning kahepoolseid autokaubavedusid Euroopa Liiduga. See toetaks ka Moldova ühiskonda ja majandust, mida on märkimisväärselt mõjutanud Venemaa agressioonisõda ning mis on ajutiselt vastu võtnud enam kui 350 000 põgenikku, kes tulevad Ukrainast ja sõidavad edasi teistesse riikidesse. Samas tähendab autovedude kasv võrreldes tavaolukorraga aga seda, et tõenäoliselt ületatakse nii liikmesriikide ja Moldova Vabariigi kahepoolsete lepingute kui ka Rahvusvahelise Transpordifoorumi kaudu eraldatud kvoodid.

Käesolev Euroopa Liidu ja Moldova Vabariigi vaheline autokaubaveo leping asendaks seega liikmesriikide ja Moldova vahelised olemasolevad kahepoolsed transpordilepingud ning hõlbustaks ettevõtjate jaoks alternatiivsete marsruutide kasutamist, kuna kahepoolsed veod ja transiit oleksid kahe lepinguosalise vahel liberaliseeritud.

Seepärast on asjakohane sõlmida leping, millega Euroopa Liidu ja Moldova Vabariigi vaheline autokaubavedu liberaliseeritakse nii kahepoolsete vedude kui ka transiitvedude osas. Käesolev leping peaks olema ajaliselt piiratud, kuid seda peaks olema võimalik pikendada.

•Kooskõla muude liidu tegevuspõhimõtetega

Käesolev leping on kooskõlas ELi praeguse välispoliitikaga Moldova Vabariigiga. Moldova Vabariigi valitsus on taotlenud sellist lepingut kiireloomulise meetmena. Moldova Vabariigiga sõlmitav kaupade autovedu käsitlev leping oleks kooskõlas ka assotsieerimislepinguga, kuna selle artiklis 82 kutsutakse üles tegema koostööd, et parandada kaupade liikumist, muuta Moldova Vabariigi, ELi ja piirkonna kolmandate riikide vahelised transpordivood sujuvamaks, kõrvaldades halduslikud, tehnilised ja muud takistused.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus

Euroopa Liidu toimimise lepingu artikkel 91 koostoimes artikli 218 lõike 6 punktiga a.

•Subsidiaarsus (ainupädevusse mittekuuluva valdkonna puhul)

Ei kohaldata.

•Proportsionaalsus